จริงๆ กะว่าจะมากินร้านอื่นค่ะ แต่ดันขึ้นลิฟท์มาผิดชั้นแล้วก็ดันเห็นป้ายร้าน Marugame Seimen มีโปรโมชั่น Super Value Set ราคาเริ่มต้นที่ 139 บาท ทุกคนที่มาด้วยกันก็เลยหันมาสบตาแล้วเปลี่ยนใจเดินไปเข้าร้านนี้อย่างฉับไว

ร้าน Marugame Seimen สาขาสยามสแควร์วันตั้งอยู่บนชั้น 4 ร้านหาไม่ยากเลยค่ะเพราะตั้งอยู่ตรงหน้าลิฟท์ฝั่งด้านหน้าของสยามสแควร์วันที่หันเข้าหา BTS ตัวร้านมีลักษณะเป็นร้านยาวๆ เข้าออกคนละทาง ด้านหน้าร้านมีป้ายโปรโมชั่นวางอยู่เรียงรายเต็มไปหมด 

เดินเข้าไปในร้านปุ๊บจะพบกับเคาน์เตอร์สั่งอาหารพร้อมป้ายแสดงราคาอาหารอยู่ด้านบน เมื่อเลือกเมนูได้แล้วให้สั่งพนักงานได้เลยค่ะ จากนั้นรอรับอาหารแล้วเราจะต้องเดินผ่านเคาน์เตอร์ที่วางของทอดต่างๆ จังหวะนี้ให้เลือกของที่อยากกินแล้วหยิบลงในจานได้เลย พอเดินสุดทางปุ๊บก็จะเป็นเคาน์เตอร์ชำระเงินพอดี น้องพนักงานจะคิดราคาทั้งหมดตรงจุดนั้นเลย

เมื่อรับอาหารแล้วให้เดินไปที่เคาน์เตอร์น้ำจิ้มค่ะ ตรงนี้จะเป็นจุดบริการหลอด มีซอส มีผงปรุงรส และแป้งทอดกรอบๆ มีงา พร้อมผักโรยให้เราได้เลือกกินได้ตามอัธยาศัย พร้อมมีป้ายแนะนำด้วยว่าอะไรควรจะกินกับอะไร

สำหรับ  Super Value Set ประกอบด้วยอาหาร 4 เซ็ตให้เลือก ได้แก่ ชุดอุด้งหมูสไปซี่ (149 บาท) ชุดอุด้งซุปกระดูกหมูสไปซี่ (179 บาท) ชุดข้าวหน้าหมู (139 บาท) และ ชุดข้าวหน้าเทมปุระ (159 บาท) ซึ่งแต่ละชุดจะมีเอสโคล่าให้หนึ่งแก้วด้วยค่ะ 

เราสั่งชุดข้าวหน้าเทมปุระซึ่งประกอบด้วยข้าวหน้าเทมปุระ มินิสลัด ซุปอุด้งวากาเมะ ผักดอง และเอสโคล่า ในข้าวหน้าเทมปุระนั้นจะเป็นหมูทอดกับหัวหอมทอดอันใหญ่มาก พร้อมกับไข่ทอดค่ะ ดูเหมือนจะน้อยแต่ที่จริงก็เยอะนะคะ ส่วนซุปที่ให้มานั้นเค็มไปหน่อย ไม่สามารถซดได้หมดจริงๆ ค่ะ โดยรวมเซ็ตนี้ก็ถือว่าคุ้มเพราะว่าทำเราอิ่มไปถึงเย็น ไม่มีหิวระหว่างช่วงบ่ายเลย 

ข้อเสียของร้านนี้คือหลังจากเดินออกมา จะมีกลิ่นของทอดติดเสื้อผ้าหน้าผมออกมาด้วยค่ะ และกลิ่นคงทนไปถึงตอนเย็นเลย (T___T)